FTE มั่นใจรายได้ปี 61 ทุบสถิติ “ออลไทม์ไฮ” เล็งขยายสาขารุกตลาดเวียดนามปี 62
FTE มั่นใจรายได้ปี 61 ทะลุพันลบ. ทุบสถิติ “ออลไทม์ไฮ” หลังตุน Backlog ร่วม 400 ลบ. รับรู้รายได้ปีนี้ราว 70%-ร่วมประมูลงานต่อเนื่อง เล็งขยายสาขารุกตลาดเวียดนามปี 62
9 มี.ค. 2561

นายทักษิณ ตันติไพจิตร กรรมการผู้จัดการ บริษัท ไฟร์เทรดเอ็นจิเนียริ่ง จำกัด (มหาชน) หรือ FTE เปิดเผยว่า บริษัทมั่นใจว่ารายได้ปี 61 สามารถทำสถิติสูงสุด โดยตั้งเป้ารายได้เติบโตราว 20% จากปีก่อน มาอยู่ที่ 1,150 ล้านบาท เพื่อรักษาอันดับ 1 ธุรกิจอุปกรณ์ดับเพลิง
โดยปัจจุบัน บริษัทมีงานในมือ (Backlog) ทั้งหมด 400 ล้านบาท จะทยอยรับรู้เป็นรายได้ภายในปีนี้ราว 70% และที่เหลืออีก 30% จะไปรับรู้ฯ ในปี 62 โดยงานในมือดังกล่าวมาจากงานขาย 120 ล้านบาท และงานรับจ้างออกแบบติดตั้งอีก 280 ล้านบาท ซึ่งบริษัทมีเป้าหมายจะเพิ่มสัดส่วนงานรับจ้างออกแบบติดตั้งเป็น 35% ในปีนี้ จากปีก่อนอยู่ที่ 33%
ขณะเดียวกันบริษัทยังมีแผนเข้าประมูลงานใหม่อย่างต่อเนื่องในปีนี้ โดยขณะนี้มีแผนเข้าประมูลงานแล้วมูลค่าราว 700 ล้านบาท ซึ่งบริษัทมีความคาดหวังจะได้รับงานราว 60-70% แบ่งเป็นงานจากการไฟฟ้าฝ่ายผลิตแห่งประเทศไทย (กฟผ.) 400 ล้านบาท และงานอื่น ๆ อีก 300 ล้านบาท อาทิ โครงการพัฒนาระเบียงเศรษฐกิจพิเศษภาคตะวันออก (EEC) ,โครงการรถไฟฟ้าสายต่าง ๆ และงานติดตั้งตามสถานที่ต่างๆ
รวมทั้งมีแผนขยายธุรกิจไปในต่างประเทศในกลุ่ม CLMV คาดว่าจะเริ่มลงทุนในเวียดนามเป็นประเทศแรก เนื่องจากมองว่าเป็นประเทศที่มีศักยภาพการเติบโตสูง โดยเฉพาะจากจำนวนประชากรที่มากกว่าประเทศไทย และการแข่งขันอยู่ในระดับปานกลาง แต่การรับรู้รายได้ยังต้องใช้เวลาในระยะยาว
ทั้งนี้ บริษัทคาดว่าจะสามารถเข้าไปตั้งสาขาแรกในเวียดนามได้ภายในปี 62 โดยประเมินว่าจะใช้งบลงทุนราว 1-2 ล้านบาท เพื่อใช้ในการเช่าออฟฟิศและจ้างแรงงาน ซึ่งบริษัทจะเป็นผู้ถือหุ้นทั้ง 100%
นอกจากนี้ บริษัทมีแผนการขยายธุรกิจด้วยแนวทางการเข้าซื้อกิจการ (M&amp;A) ในธุรกิจเกี่ยวเนื่อง เพื่อเข้ามาสนับสนุนการเติบโตของบริษัทในอนาคต แต่ทั้งนี้คงต้องใช้เวลาในการพิจารณาพอสมควร เบื้องต้นคาดว่าแนวทางดังกล่าวจะมีความชัดเจนในปี 63